Bintulu nawar mayuh bengkah palan ke ngait ati
SEKTOR dagang temuai nya sebengkah elemen beguna kena nyungkak pemansang menua ke nyau ranchak ngerembai. Keba nya, palan ke ngait ati beguna ngambika dikelaku kelimpah diintu sereta ngambika ditan nyadika reta ke berega kena matak mayuh temuai ngambika ngelawa palan nya. Palan tu deka nyungkak eko-dagang temuai di menua tu. Eko-dagang temuai ngembuan empas ke mimit ba rampa menua nengah meri pengelantang peranak menua ke bepelasarka alam samulanyadi.Baka kandang menua ke bukai di negeri tu, Bintulu mega tau diangkat nyadika palan ke manah dilawa. Kelimpah ari dikelala nengah baka nama bandar minyak enggau gis, Bintulu mega alai industri berat enggau kilang-kilang berat di kandang menua Tanjung Kidurong enggau Taman Perindustrian Samalaju (SIP). Indah, Bintulu mega ngembuan dua buah wap tasik dalam ia nya Wap Bintulu enggau Wap Samalaju. Sekeda ari palan ke ngait ati ke ulih nenaika runding kelimpah ari penyekut bandar sereta udah lelak gawa, orang ke atai tau belelakka runding di Tebing Tasik Temasya Tanjung Batu, Tebing Tasik ABF, Taman Utai Tumbuh enggau Jelu (TUMBINA) enggau Taman Negara Similajau. TEBING TASIK TANJUNG BATU Tebing Tasik Temasya Tanjung Batu tu kira-kira 5 km ari pusat Bandar Bintulu. Tebing Tasik tu ditumpu peranak menua ditu kelebih agi ba ujung minggu enggau maya kemisi. Perengkaguna ke disediaka nyengkaum taman alai bemain anak mit, seruyuk alai ngenduh, agu rama enggau tempat alai ngelantangka ati enggau lumba. Biu ke manah nyadi penarik ngagai orang ke datai enda ngira temuai ditu tauka menua luar ngisi maya lepa begulai enggau diri sebilik enggau bakih. Ba Tebing tasik tu, orang ke datai ulih ngasaika peneleba ke berega lebuh matapanas padam. Indah mega jalai nuju pantai tu mega suah dikena ungkup aktiviti bejuging. TEBING TASIK ABF Pantai BF mega sinonim engau Tanjung Kidurong ba peranak ditu empu.Tebing tasik tu, ulih meri pengingat ba orang ke datai suba tu kampung orang berikan. Bisi mayuh perau orang berikan dipeda di tebing tasik.Ba orang ke deka bebelika ikan ke baru ulih, tebing tasik tu nyadi tumpu sida. TAMAN TUMBINA Taman tu kebun jelu ke bechampur enggau koleksyen flora ke chukup mayuh nengah pemesai 12 hektar enggau penyauh 4 km ari pusat bandar Bintulu. Taman tu nyadi pusat rekreasyen ke ngipak alai ngelantangka ati begulai enggau diri sebilik enggau bala bakih. Biu manah amat ketegal dibungkur utai tumbuh flora enggau fauna ke bekelingi. Bukit gadung nyadika taman ke ngait ati di Bintulu tu manah amat. Bisi dipeda jelu ke ditupi ditu kena matak bala temuai. TAMAN NEGARA SIMILAJAU Taman Menua Similajau, semina 45 minit ari Bintulu. Taman Menua tu ngembuan tebing tasik ke pemadu manah di Malaysia nengah pasir di tebing tasik putih beresi ke enda kamah sereta tebing tasik ke bebatu ngadap Tasik China Selatan. Ke ngait ati bekaul enggau Taman Menua Similajau tu, bisi 10 pengetu baka Golden Beach, Turtle Beach I enggau II, Batu Anchau, Sebubong Pool, Circular Trail enggau Education Trail. Bisi tiga reta tengkira utan besai enggau pengabis berega di taman nya sekeda nya utan tebing tasik, utan kerangas, utan `Mixed Dipterocarp’ sereta utan paya bakau. Seraya, pengidup siga ke bisi di taman tu nya ikan lumba-lumbi, penyu, baya ai masin di Sungai Likau enggau belangkas. Tu palan ke manah ditapat ke bisi di Bintulu. Anang ngelepaska peluang kita, nyungkak Bintulu nyadi sebengkah palan kena ngemenuhka timpuh kemisi. 
See author's posts
